Toshkent metropolitenida 1-noyabrdan jetonlardan foydalanish to‘xtatiladi

Toshkent metropolitenida 1-noyabrdan boshlab jetondan foydalanish to‘xtatiladi, deya xabar bermoqda Transport vazirligi.

Ma’lum qilinishicha, O‘zbekiston Vazirlar Mahkamasining 2019-yil 25-noyabrdagi “Umumiy foydalaniladigan transportda yo‘lovchi tashishda yo‘lkira haqini to‘lashning avtomatlashtirilgan tizimini joriy etish to‘g‘risida”gi qarori ijrosi yuzasidan Toshkent shahar jamoat transporti avtobus va metropoliten yo‘nalishlarida avtomatlashtirilgan to‘lov tizimini joriy etish ishlari doirasida 2020-yil 3-yanvardan e’tiboran yagona transport kartalari muomalaga chiqarilgan.
Vazirlikning xabar berishicha, hozirgi kunda Toshkent metropolitenining barcha liniyalaridagi bekatlar yo‘l haqi to‘lovlarini yagona transport kartalari va NFC bank kartalari orqali amalga oshirish imkoniyatini beruvchi statsionar validatorlar bilan jihozlandi.
Shu bilan birga Toshkentda yo‘lovchilarga xizmat qilayotgan “Toshshahartransxizmat” AJga qarashli 1000 dan ortiq avtobusning barchasi elektron kartalar orqali to‘lovlarni amalga oshirish imkonini beruvchi mobil va statsionar validatorlar bilan to‘liq ta’minlandi.
 Toshkent metropolitenining “Sergeli” yo‘nalishini qurish ishlari yakunlanayotgani ma’lum qilindi
Navbatdagi bosqichda yo‘lovchilarning yagona transport kartalari orqali yo‘l haqi to‘lovlarni amalga oshirish ko‘lamini kengaytirish, avtomatlashtirilgan tizimning to‘laqonli ishlab ketish jarayonini tezlashtirish, shuningdek, jamoat transportida naqd pul muomalasidan voz kechish maqsadida 2020-yil 1-noyabrdan Toshkent metropolitenida jetonlardan foydalanish to‘xtatilishi ma’lum qilingan.
Yagona transport kartalarining hisobini metro kassalari, oylik yo‘l chiptalarini sotish shoxobchalari, infokiosklar, barcha elektron to‘lov tizimlari orqali to‘ldirish imkoniyati mavjud.
“Hurmatli yo‘lovchilar, endi siz shoxobchalar va kassalarga murojaat etib, ortiqcha vaqt sarflashingizga hojat yo‘q. Qolaversa, o‘z salomatligingizni asrash maqsadida ham yo‘l haqi to‘lovlarini naqd pul ko‘rinishida amalga oshirishdan voz keching.
Yo‘l haqi to‘lovlarini yagona transport kartalari orqali amalga oshiring. Avtomatlashtirilgan to‘lov tizimi doirasida ushbu zamonaviy va yangi xizmat imkoniyatlaridan foydalaning”, – deyiladi vazirlik xabarida.
“Toshshahartransxizmat” matbuot xizmatining ma’lum qilishicha, 1-noyabr kunigacha xarid qilingan jetonlardan 2020-yil tugaguniga qadar foydalanish mumkin.
 Toshkent metrosining “Paxtakor” va “Xalqlar do‘stligi” bekatlari oralig‘ida nima sababdan harakat tezligi cheklanganiga izoh berildi